**Ministru kabineta viedoklis par likumprojektu**

**“Grozījumi Mikrouzņēmumu nodokļa likumā” (Nr.118/Lp12)**

**Mikrouzņēmumu nodokļa režīma mērķi un ietekme uz to sasniegšanu.**

Sākotnēji par likumprojekta „Par mikrouzņēmumu nodokli” mērķi tika izvirzīta bez darba palikušo iedzīvotāju uzņēmējdarbības uzsākšana, ko varētu veicināt administratīvo prasību samazināšana un vienkāršota nodokļu maksājumu noteikšanas kārtība. Minētais likumprojekts tika izstrādāts atbilstoši ar Ministru kabineta 2009.gada 30.oktobra rīkojumu „Par Koncepciju par mikrouzņēmumu atbalsta pasākumiem” apstiprinātajai Koncepcijai par mikrouzņēmumu atbalsta pasākumiem, kuras mērķis bija ne tikai radīt nepieciešamos priekšnoteikumus, lai bez darba palikušos iedzīvotājus mudinātu uzsākt komercdarbību, bet arī izveidot mikrouzņēmumu darbību veicinošu komercdarbības vidi, samazinot bezdarba līmeni, kā arī attīstīt uzņēmēja spējas, tādējādi palielinot uzņēmēju īpatsvaru kopējo nodarbināto skaitā.

Likumprojekta mērķis attiecībā uz nepieciešamo priekšnoteikumu radīšanu bez darba palikušajiem iedzīvotājiem uzsākt uzņēmējdarbību nav sasniegts, jo absolūti lielākā daļa jeb 91% no kopējā mikrouzņēmumu īpašnieku (kas atbilst likumam “Par uzņēmumu ienākuma nodokli”) skaita vienlaikus ir dalībnieki arī citās saimnieciskās darbības formās.

Vienlaikus jāpiebilst, ka režīms ir nodrošinājis labvēlīgus nosacījumus mazu uzņēmumu attīstībai, dodot iespēju daļai iedzīvotāju, kuri bija palikuši bez darba, uzsākt uzņēmējdarbību. Galvenokārt tas ir attiecināms uz saimnieciskās darbības veicējiem, jo, kā liecina iepriekšminētie fakti, attiecībā uz lielāko daļu mikrouzņēmumiem to nevar apgalvot.

Īstenojot kompleksus bezdarba mazināšanas pasākumus, tai skaitā, 2010.gadā ieviešot Mikrouzņēmumu nodokļa likumu, darba meklētāju īpatsvars ir samazinājies no 19,5% 2010.gadā līdz 10,9% 2014.gadā. Jāpiebilst, ka tomēr bezdarba līmeņa mazināšanai galvenais nopelns pieder ekonomiskai izaugsmei pēckrīzes periodā, uzņēmumiem kāpinot ražošanas un pakalpojumu sniegšanas apjomus, kas radīja nepieciešamību pēc papildus darba vietām.

Lai arī laika periodā no 2010.gada 1.septembra līdz 2013.gada 31.decembrim 48% jeb 52,3 tūkst. no kopumā mikrouzņēmumos nodarbinātajiem, kļūstot par mikrouzņēmumu darbiniekiem nav bijis darba ņēmēja vai pašnodarbinātā statuss, 52% pirms tam ir bijuši darba attiecībās, tādējādi, uzsākot darbu mikrouzņēmumos, būtiski palielinot strādājošo daļu ar zemu vai nepietiekamu sociālo nodrošinājumu.

Tāpat arī kopējā valsts ekonomiskā aktivitāte šajā laikā ir pieaugusi arī citu iemeslu dēļ. Sākot ar 2010.gadu, ir būtiski pieaudzis jaunreģistrēto uzņēmumu skaits, tādējādi palielinot gan ekonomiski aktīvo uzņēmumu skaitu, gan arī nodokļu maksātāju īpatsvaru kopējo nodarbināto skaitā. Lielu ieguldījumu uzņēmumu skaita pieaugumā ir devis tieši mikrouzņēmumu nodokļa režīms, taču vienlaikus aptuveni ceturtā daļa uzņēmumu par mikrouzņēmumiem ir kļuvuši mainot nodokļu maksāšanas režīmu, tādējādi nevis izpildot mikrouzņēmumu režīma mērķus, bet gan izmantojot iespēju optimizēt nodokļus. Bažas rada arī lielais mikrouzņēmumu īpatsvars jaunreģistrēto SIA skaitā, kas ir aptuveni trešā daļa, tādējādi radot nopietnu konkurences apdraudējumu pārējiem uzņēmumiem.

Katru gadu pakāpeniski pieaug gan mikrouzņēmumos vidēji nodarbināto skaits un to ienākumi, gan arī mikrouzņēmumu vidējais apgrozījums. Taču pieauguma tempi ir samērā niecīgi, un tie būtiski atpaliek no maksimāli noteiktajiem mikrouzņēmumus ierobežojošajiem rādītājiem. Tāpat netiek veicināta uzņēmumu attīstība un to pakāpeniska iekļaušanās vispārējā nodokļu maksāšanas režīmā, jo, piemēram, tikai nepilniem pieciem procentiem mikrouzņēmumu gada apgrozījums pārsniedz 50 tūkst.*euro*.

Pēdējos ceturkšņos ekonomikas pieauguma tempi palēninās, ko nosaka tendences ārējā vidē – lēnāka nekā iepriekš gaidīta izaugsme Eiropas Savienībā, kā arī ekonomiskās situācijas pavājināšanās Krievijā. Aizvadītajā gadā nodarbinātības kāpums bija lēns, turklāt saistībā ar Krievijas ekonomikas stagnāciju un rubļa devalvāciju vairāki Latvijas uzņēmumi šobrīd saskaras ar nopietnām ekonomiskām problēmām, kā rezultātā darbu zaudē daudzi Latvijas iedzīvotāji.

Lai arī mikrouzņēmumu nodokļa režīms ir palielinājis kopējo ekonomisko aktivitāti, tā vēl joprojām atpaliek no Eiropas Savienības valstu vidējā rādītāja. Atbilstoši Eiropas Savienības Statistikas biroja datiem un Ekonomikas ministrijas aprēķiniem, 2012.gadā Latvijā bija 45,8 ekonomiski aktīvu uzņēmumu uz 1000 iedzīvotājiem, kamēr Eiropas Savienībā vidējais rādītājs ir 50,8 ekonomiski aktīvu uzņēmumu uz 1000 iedzīvotāju, tai skaitā, Lietuvā – 50,2 ekonomiski aktīvu uzņēmumu uz 1000 iedzīvotājiem, bet Igaunijā – 57,4. Tādējādi, lai sasniegtu izvirzītos politikas mērķus, ir nepieciešams turpināt nodrošināt nodarbinātības veicinošus, kā arī uzņēmējdarbības uzsākšanai un attīstībai labvēlīgus nosacījumus.

**Spēkā esošā mikrouzņēmumu nodokļa režīma ilgtspēja un likumprojektā ietvertās normas saistībā ar Mikrouzņēmumu nodokļa likuma darbības laikā konstatētajiem riskiem.**

Mikrouzņēmumu nodokļa likuma izstrādes procesā jau sākotnēji tika konstatēts risks, ka mikrouzņēmumu nodokļa maksātāju darbinieki saņems ievērojami mazāku sociālās apdrošināšanas pakalpojumu apjomu nekā darba ņēmēji, no kuru atalgojuma valsts sociālās apdrošināšanas obligātās iemaksas tiek veiktas vispārējā kārtībā. Līdz ar to Mikrouzņēmumu nodokļa likuma pārejas noteikumos ir paredzēts, ka Ministru kabinets ilgtermiņā ik gadu izvērtē šā likuma praktiskās īstenošanas gaitu un rezultātus, it īpaši attiecībā uz valsts sociālās apdrošināšanas iemaksām un sociālās apdrošināšanas pakalpojumu pieejamību mikrouzņēmumu darbiniekiem.

Atbilstoši Mikrouzņēmumu nodokļa likumam mikrouzņēmumu darbinieks ir persona, kuru uz darba līguma pamata nodarbina mikrouzņēmumu nodokļa maksātājs, un mikrouzņēmuma īpašnieks (sabiedrības ar ierobežotu atbildību dalībnieks, individuālā uzņēmuma, zemnieku vai zvejnieku sabiedrības īpašnieks, individuālais komersants, kā arī fiziskā persona, kas reģistrējusies Valsts ieņēmumu dienestā kā saimnieciskās darbības veicējs), kā arī prokūrists (turpmāk – mikrouzņēmuma darbinieks).

Finanšu ministrija 2014.gada jūnijā iesniedza Saeimas Sociālo un darba lietu komisijai Mikrouzņēmumu nodokļa efektivitātes novērtējumu, kurā ir ietverts secinājums, ka pašreizējais mikrouzņēmumu nodokļa režīms rada nopietnus draudus valsts sociālā budžeta ilgtspējai, kā arī kropļo konkurenci starp uzņēmumiem.

Savukārt 2014.gada 21.oktobrī Ministru kabinets izskatīja ziņojumu „Par Mikrouzņēmumu nodokļa likuma praktiskās īstenošanas gaitu un rezultātiem, kā arī mazās saimnieciskās darbības veicēju sociālo nodrošinājumu” (turpmāk – Ziņojums). Jāuzsver, ka viens no būtiskākajiem Ziņojumā ietvertajiem secinājumiem ir mikrouzņēmumu darbinieku niecīgais sociālais nodrošinājums, draudi sociālajam budžetam, nodokļu plānošana un konkurences kropļošana.

Tomēr, tā kā mikrouzņēmumu darbinieku īpatsvars 2013.gadā sasniedz gandrīz 15% no privātajā sektorā nodarbināto skaita, īpaša uzmanība ir jāpievērš mikrouzņēmumu darbiniekiem. 2014.gadā vidēji bija reģistrēti aptuveni 80 tūkst. mikrouzņēmumu darbinieki, no tiem aptuveni 60% ienākumu guva tikai mikrouzņēmumā. Mikrouzņēmumu darbinieku iemaksu objekts 2011.-2014.gadā vidēji mēnesī ir ap 40% no valstī noteiktās minimālās darba algas. Mikrouzņēmumu darbinieku sociālo iemaksu minimālais apjoms ļauj secināt, ka nākotnē iespējams liels nesegto sociālo izmaksu pieaugums. Turklāt, tā kā mikrouzņēmumu darbinieku veiktās iemaksas nav pietiekamas, lai nodrošinātu uzkrājumu minimālās vecuma pensijas apmēram, nodokļu maksātājiem, kuri maksā iemaksas vispārējā kārtībā, būs faktiski jāuztur mikrouzņēmumu darbinieki, tiem sasniedzot pensijas vecumu.

Vienlaikus jāuzsver, ka zemo sociālo iemaksu problēma ir aktuāla arī tiem mikrouzņēmumiem, kas darbojas vispārējā nodokļu maksāšanas režīmā. Atbilstoši Ekonomikas ministrijas aprēķiniem, kas balstīti uz Valsts ieņēmumu dienesta sniegtajiem datiem, 2013.gadā vispārējā nodokļu maksāšanas režīmā darbojošos uzņēmumu, kas atbilst mikrouzņēmumu kritērijiem, vidējā alga bija 187 *euro*, kas veidoja 66% no valstī noteiktās minimālās algas. Tas liecina, ka minētajos uzņēmumos darbinieki tiek nodarbināti uz nepilna laika darba slodzi un to sociālais nodrošinājums ir zems. Ja mikrouzņēmumu darbinieku veiktās sociālās iemaksas vidēji uz vienu mikrouzņēmuma darbinieku 2013. gadā bija 42 *eiro* mēnesī (vienlaikus ņemot vērā, ka mikrouzņēmuma darbinieku vidējās iemaksas tiek veiktas no būtiski lielākas vidējās darba algas), tad vispārējā nodokļu maksāšanas režīmā strādājošo uzņēmumu, kas atbilst mikrouzņēmumu kritērijiem, veiktās sociālās iemaksas vidēji uz vienu darbinieku mēnesī veidoja aptuveni 64 *euro*.

No iepriekšminētā izriet, ka režīms, kas paredz piemērot Mikrouzņēmumu nodokļa likumā līdz šim noteikto 9% nodokļa likmi, nav ilgtspējīgs. Jāatzīst, ka arī šobrīd spēkā esošā paaugstinātā mikrouzņēmumu nodokļa likme aplūkotās problēmas atrisina tikai daļēji.

Izvērtējot likumprojektā ietverto normu, kas noteic 12% nodokļa likmes piemērošanu mikrouzņēmuma apgrozījumam, kas pārsniedz 7 tūkst.*euro*, var secināt, ka arī tā nenovērš Mikrouzņēmumu nodokļa likuma īstenošanas gaitā konstatētās problēmas saistībā ar mikrouzņēmumu darbinieku valsts sociālo apdrošināšanu, draudiem valsts sociālā budžeta ilgtspējai un konkurences kropļošanu uzņēmējdarbības vidē. Vienlaikus jāatzīmē, ka likumprojekts paredz atlikt sociālā nodrošinājuma problēmas risināšanu, jo visi papildus ieņēmumi no mikrouzņēmumu nodokļa likmes pieauguma līdz 12% tiktu novirzīti mikrouzņēmumu darbinieku sociālajam nodrošinājumam tikai pēc trīs gadiem, savukārt šobrīd spēkā esošā likumdošana paredz triju gadu laikā pakāpeniski palielināt mikrouzņēmumu nodokļu likmi līdz 15%, tādējādi dodot daudz lielāku un tūlītēju ieguldījumu darbinieku sociālā nodrošinājuma pieaugumam.

**Likumprojekta ietekme uz valsts budžetu.**

Mikrouzņēmumu nodokļa kopējie ieņēmumi 2014.gadā bija 51,1 milj.*euro*. Atbilstoši Finanšu ministrijas aprēķiniem likumprojekta kopējā negatīvā fiskālā ietekme, veicot plānotos grozījumus Mikrouzņēmumu nodokļa likumā, no 2015.gada līdz 2017.gadam būtu 38,1 milj.*euro*, t.sk., 2015.gadā – 7,0 milj.*euro*, 2016.gadā – 13,0 milj.*euro*, bet 2017.gadā – 18,1 milj.*euro*. Tādējādi likumprojektā ietvertie grozījumi būs pretrunā ar likumu “Par valsts budžetu 2015.gadam”, kā arī likumu “Par vidēja termiņa budžeta ietvaru 2015., 2016. un 2017.gadam”.

**Iespējamie risinājumi**

Lai panāktu situācijas uzlabošanos, ar 2016.gadu būtu nepieciešams ieviest papildus trīs risinājumus, kas novērstu iepriekšminētās problēmas saistībā ar mikrouzņēmumu nodokļa režīmu.

1. Pakāpeniska minimālās valsts sociālās apdrošināšanas obligātās iemaksas (turpmāk – minimālā iemaksa) ieviešana, par kuru gan jāveic padziļinātas diskusijas.

Minimālā iemaksa jānosaka, ja obligāti sociāli apdrošināmā persona veic obligātās iemaksas no objekta, kas ir mazāks par valstī noteikto minimālo mēnešalgu, vai neveic obligātās iemaksas (t.sk., mikrouzņēmumu nodokļa maksātāja darbinieks, kā arī pašnodarbinātais, ja tā mēneša ienākums nav sasniedzis obligāto iemaksu objekta minimālo apmēru). Minimālās iemaksas (piemēram, nosakot to atbilstoši valsts sociālās apdrošināšanas obligātajām iemaksām no minimālās algas, kas ir 122 *euro* apmērā) ieviešana mikrouzņēmumu darbiniekiem varētu notikt pakāpeniski – vairāku gadu laikā.

Lai izstrādātu šo risinājumu, nepieciešams izvērtēt, kāds būs minimālās iemaksas apmērs un tās ieviešanas periods, personu loku, uz kurām attieksies pienākums veikt minimālo iemaksu, kā arī jomas, kurās varēs izvēlēties maksāt mikrouzņēmumu nodokli. Labklājības ministrijai sadarbībā ar Finanšu ministriju jāizstrādā grozījumi likumā “Par valsts sociālo apdrošināšanu” un Mikrouzņēmumu nodokļa likumā un jāiesniedz tos Ministru kabinetā 2016.gada budžeta paketē. Normām, kas reglamentēs minimālās iemaksas noteikšanas un veikšanas kārtību, jāstājas spēkā 2016.gadā.

2. Mikrouzņēmumu nodokļa nodokļa režīms ir radījis vairākus priekšnosacījumus nodokļu optimizācijai, kā arī mikrouzņēmumiem ir jāmaksā daudz mazāki darbaspēka nodokļi, samazinot darbaspēka izmaksas, kā rezultātā tiek kropļota konkurence, nostādot nevienlīdzīgā situācijā citus nodokļu maksātājus. Tā, piemēram, uzņēmumam, kura darbinieku skaits un atalgojums atbilst vidējiem mikrouzņēmumu rādītājiem un kas maksā nodokļus vispārīgā kārtībā, darbaspēka izmaksas uz vienu darbinieku ir par 55% lielākas nekā mikrouzņēmumam.

Tādējādi ir nepieciešams ierobežot mikrouzņēmumu nodokļa maksātāju loku, nosakot profesionālās darbības jomas, kurās nebūs tiesības izvēlēties maksāt mikrouzņēmumu nodokli, sākot ar 2016.gadu.

3. Nepieciešams īstenot risinājumu, kas novērš situāciju, ka mikrouzņēmumu nodokļa maksātāju darbinieku skaits pārsniedz kritisko masu pār darbiniekiem, par kuriem nodokļi tiek maksāti vispārējā kārtībā.

Valsts sociālās apdrošināšanas obligātās iemaksas uz vienu mikrouzņēmumu darbinieku ir vērtējamas kā relatīvi mazas, kas negatīvi ietekmē viņa sociālo nodrošinājumu. Mikrouzņēmumu darbinieku iemaksu objekts 2011.-2013.gadā vidēji mēnesī bija tikai 40% no valstī noteiktās minimālās darba algas. Tāpat šobrīd mikrouzņēmuma darbinieka veiktās iemaksas nav pietiekamas, lai nodrošinātu uzkrājumu pat minimālās vecuma pensijas apmēram, tādējādi nodokļu maksātājiem, kuri veic valsts sociālās apdrošināšanas obligātās iemaksas parastā kārtībā, būs faktiski jāuztur mikrouzņēmumu darbinieki, tiem sasniedzot pensijas vecumu.

Mikrouzņēmumu darbinieku īpatsvars salīdzinājumā ar privātajā sektorā nodarbināto skaitu 2011.gadā bija 8,2%, 2012.gadā – 11,9%, bet 2013.gadā – 14,8%. Turpinoties šādai pieauguma tendencei, mikrouzņēmumu darbinieku īpatsvars tuvākajos gados varētu pārsniegt 20%. Uz mikrouzņēmumu darbinieku skaita pieaugumu norāda mikrouzņēmumu nodokļa maksātāju skaita palielināšanās. Laikā no 2014.gada 2.janvāra līdz 31.decembrim mikrouzņēmumu nodokļa maksātāju statusu ieguva 12,6 tūkst. nodokļu maksātājs, kas šajā periodā reģistrēja saimniecisko vai komercdarbību, t.sk., 5,1 tūkst. sabiedrības ar ierobežotu atbildību un 7,2 tūkst. saimnieciskās darbības veicēju. Uz 2015.gada 1.janvāri kopā bija reģistrēti 41,3 tūkst. mikrouzņēmumu nodokļa maksātāju.

Ievērojot minēto, Mikrouzņēmumu nodokļa likumā būtu ietverams nosacījums, ka mikrouzņēmumu darbinieks, atkarībā no sociālās apdrošināšanas problēmas risinājuma pozitīvā efekta, ir tiesīgs piemērot mikrouzņēmumu nodokļa maksāšanas režīmu trīs līdz piecus gadus, sākot ar 2016.gadu.

Pārejas periodā līdz brīdim, kad stāsies spēkā jaunās normas, varētu piemērot 9% mikrouzņēmumu nodokļa likmi visam mikrouzņēmuma apgrozījumam līdz 100 tūkst.*euro*, ja tiks rasts risinājums, lai segtu likumprojekta radītos izdevumus budžetā.

**Papildapsvērumi par likumprojektu**

Papildus informējam, ka pastāv augsts nodokļu plānošanas risks saistībā ar iespēju mikrouzņēmumam pirmajos trīs darbības gados apgrozījumam piemērot 9% nodokļa likmi, jo fiziskai personai ir neierobežotas iespējas katru ceturto gadu dibināt jaunu kapitālsabiedrību. Jaunu kapitālsabiedrību dibināt ir relatīvi vienkārši, jo mikrouzņēmumiem parasti nav lielu aktīvu, bet to galvenās izmaksas veido darbaspēka izmaksas. Līdz ar to, līdzīgi kā mikrouznēmumu nodokļa režīma terminēšanas gadījumā, būtu nepieciešams noteikt, ka fiziska persona mikrouzņēmumu nodokļa likmi 9% apmērā var piemērot tikai vienu reizi.

Lai īstenotu likumprojektā ietvertās normas, būs nepieciešams atvērt atsevišķus valsts pamatbudžeta ieņēmumu kontus (turpmāk tekstā – konts) 9 % mikrouzņēmuma nodokļa un 12 % mikrouzņēmuma nodokļa ieņēmumu dalītai uzskaitei. Pastāv risks, ka mikrouzņēmumu nodokļa maksātāji, veicot nodokļa samaksu, nenorādīs korektu konta numuru. Savukārt, ja mikrouzņēmumu nodokļa maksātāji visus nodokļa maksājumus ieskaitīs pašreizējā kārtībā, un jauni konti netiks atvērti, tad Valsts kase nevarēs nodrošināt mikrouzņēmumu nodokļa ieņēmumu diferencētu sadali atbilstoši mikrouzņēmumu nodokļa likmei saskaņā ar likumprojektu.

Svarīgi uzsvērt, ka šobrīd spēkā esošais Mikrouzņēmumu nodokļa likums, sākot ar 2015.gadu, paredz piemērot mikrouzņēmuma nodokļa likmi 11% apmērā tikai apgrozījuma pārsniegumam virs 7 000 *euro*, tādējādi, ņemot vērā mikrouzņēmumu vidējo apgrozījumu, efektīvā likme ir aptuveni 10% robežās. Tāpat aptuveni pusei mikrouzņēmumu nodokļa maksātājiem gada apgrozījums nepārsniedz iepriekšminēto slieksni, kas ļaus tiem saglabāt nodokļa likmi 9% apmērā.

**Nepieciešamā tūlītējā rīcība**

Ja Saeima izšķirtos par piedāvāto variantu, tad, tā kā pašreiz iesniegtais likumprojekts neatrisina sociālā nodrošinājuma riska problēmu, mūsuprāt, iespējamais risinājums būtu veikt grozījumus Mikrouzņēmumu nodokļa likumā, nosakot 2015.gadam 9% mikrouzņēmumu nodokļa likmi visam mikrouzņēmuma apgrozījumam līdz 100 tūkst.*euro,* vienlaikus rodot risinājumu, lai segtu likumprojekta radītos izdevumus budžetā*.*

Ja līdz 2016.gada budžetu pavadošo likumprojektu iesniegšanas termiņam risinājums netiks rasts, jāveic atkārtoti grozījumi Mikrouzņēmumu nodokļa likumā, kas ar 2016.gadu paredz piemērot 9% likmi apgrozījumam līdz 7 000 *euro*. Savukārt apgrozījumam no 7000,01 *euro* līdz 100 000 *euro* 2016.gadā piemērotu 13% likmi, bet 2017.gadā – 15% likmi.

Tajā pašā laikā atbilstoši Latvijas Republikas Satversmes 66.pantā noteiktajam “Ja Saeima pieņem lēmumu, kurš saistīts ar budžetā neparedzētiem izdevumiem, tad lēmumā jāparedz arī līdzekļi, ar kuriem segt šos izdevumus”, nepieciešams rast līdzekļus 38,1 milj.*euro* apmērā, lai trīs gadu laikā būtu iespējams segt likumprojekta radītos izdevumus budžetā.

Papildus norādām, ka mikrouzņēmumu nodokļa likmes samazināšana rada starptautiskās reputācijas riskus par fiskālās disciplīnas ievērošanu. Ja tiktu pieņemts lēmums, kas samazina nodokļu ieņēmumus bez kompensējošiem pasākumiem, tiktu pārkāpts Līgums par stabilitāti, koordināciju un pārvaldību ekonomiskajā un monetārajā savienībā, kā arī Fiskālās disciplīnas likums. Turklāt ģeopolitisko risku dēļ, pieaug ārējās vides nestabilitāte, kas liek pārvērtēt 2015. un 2016. gada izaugsmes tempus, līdz ar to radot bažas par budžetā plānotajiem ieņēmumiem.

Ministru kabinets informē, ka priekšlikumus saistībā ar kompensējošiem pasākumiem, lai segtu likumprojekta radītos izdevumus budžetā, sniegs Saeimai divu nedēļu laikā.

Ņemot vērā likumprojekta negatīvo ietekmi uz budžetu, ja netiek rasta iespēja minētos zaudējumus kompensēt no citiem finanšu avotiem, piedāvāto likumprojektu būtu nepieciešams atkārtoti skatīt 2016.gada budžetu pavadošo likumprojektu iesniegšanas laikā, lai kompensētu negatīvo fiskālo ietekmi uz 2016.gada un turpmāko gadu budžetiem.

Egils Zarakovskis, 67095562

[Egils.Zarakovskis@fm.gov.lv](mailto:Egils.Zarakovskis@fm.gov.lv)